Tartalomjegyzék

Bevezetés

Hogyan ír verset a ChatGPT?

Hogyan írok verset én a ChatGPT-vel?

Versek

Többször egy feladat

AI ösztönzése

Az AI képalkotó tevékenysége

AI képek az idő bűvöletében

Az AI képalkotó képessége - verseny

Boldog születésnapot kíván a ChatGPT!

Okosabb vagy egy AI-nál?

Hol tarthat az AI a fejlődésben?

Az emberi agy és az AI működése

Hogyan működik egy AI?

Tud hazudni a mesterséges intelligencia?

Az AI fejlődése és a hitelesség

Ki az AI versének a szerzője?

●  Összefoglalás

Bevezetés

Sokan olvashatták a „Milyen verset ír a mesterséges intelligencia? c. könyvemet, ez a mostani könyv annak a folytatása. Az előző könyv azt mutatta be, hogy milyen jó verseket ír a ChatGPT – eltekintve némi sutaságától. A hangsúly az olvasó bevonásán volt: szerettük volna tudni, hogy mennyire képes az olvasó felismerni az AI által írott verset.

Ez a mostani könyv sokkal nagyobb feladatra vállalkozik. Majd mi megmondjuk, hogy hogyan írja ezeket a verseket a ChatGPT. Ez azért nagy feladat, mert a választ senki sem tudja. Ugyanis a chatbot működése nagyjából egy „fekete doboz”.  Tehát még az alkotói sem tudnak mindent, hiszen az AI a mélytanulással olyan „képességeket” fejleszt ki, amelyek teljesen egyediek. Mi csak a kereteket határozzuk meg, és – egy kis túlzással - magára zárjuk az internet könyvtárban. Az emberektől tanul, a mi általunk generált hatalmas szöveg és más adatból fejleszti önmagát. Kifele menet a könyvtárból  a stílusán azért csiszolunk kicsit, hiszen az internet népe azért össze tud hordani ezt-azt.

És ez a fejlődés hihetetlenül gyors. Ma – 2024 őszén -, leírjuk, hogy hogyan látjuk a működését, mit gondolunk róla és pár év múlva egészen más lesz a mi véleményünk és tapasztalatunk is. De nem baj, majd akkor írunk egy újabb könyvet....

Igyekszünk teljesen kifacsarni a ChatGPT  -t, és más AI rendszereket is munkára fogunk. Sok feladatot adunk nekik, leteszteljük a tudásukat és a működésüket. Elsősorban a verseknél maradunk, verseket iratunk az AI rendszerekkel, de más feladatokat is kapnak: talán a legfontosabb a versírás mellett a képek generálása lesz. Ezzel a témával is kiemelten foglalkozunk, akár lehetett volna a könyv címe az is, hogy „Hogyan készít képet a mesterséges intelligencia?”

Ez a könyv látszólag kevésbé interaktív, mint az előző, itt nem kérdezünk, hanem mi magunk igyekszünk megadni a válaszokat. Szakmailag magas, de az átlagos olvasó számára is érthető színvonalon. Ezért aztán leginkább példákon keresztül, szakkifejezések mellőzésével szeretnénk a mesterséges intelligenciát közelebb hozni az olvasóhoz.

Szerintünk eljött az ideje, hogy ne félelemmel, hanem partnerként tekintsünk az AI rendszerekre. Türelemmel, a hibáit elnézve, javítva, segítve a közös munkánkat. Mint az egy kapcsolatban természetes....

A könyv első részében átveszünk pár verset az első kötetből és elmondjuk, hogy mi hogyan látjuk a ChatGPT versírását: miben jó, melyek a hibái, hol kell még fejlődnie és mely pontokon lehet rájönni, hogy melyik vers a chatbot verse.

Ezt követően „próbapadra” tesszük a ChatGPT-t és nyúzzuk egy kicsit különböző beállításokkal, feladatokkal. Itt lesz kiemelt téma a képalkotás is.

A harmadik részben más AI rendszereket is bemutatunk, tesztelünk.

Tehát ez nem egy „hagyományos” verselemzős könyv lesz, de sokat fogjuk elemezni a ChatGPT és más AI rendszerek verseit, hogy tanuljunk belőle, tőle, róla.

Az AI képalkotó tevékenysége is fontos téma, már az első könyv illusztrációjában is sok ChatGPT képet használtunk és a képalkotásban a ChatGPT 4o képességei már igazán figyelemre méltóak.

Indokolt ebben a bevezetőben a többesszám használata, hiszen Benyovszky Máté (aiszakerto.hu) már az első könyv megírása során is a segítségemre volt, ezt a mostani könyvet pedig nyugodtan nevezhetem közös alkotásnak – bármennyire is vonult Máté a háttérbe. Nagy köszönet jár neki ezért a sok munkáért.

Tatár Attila

2024. október 11.

ISBN kód: 978-615-02-2174-8

Hogyan ír verset a ChatGPT?

Az artificial intelligence (AI), alapvetően tőlünk, emberektől tanul. Ahhoz, hogy ma ilyen fejlett nyelvi rendszerek működhessenek és ennyire aktuális téma legyen a mesterséges intelligencia, két dolog okvetlenül kellett: hatalmas adatbázisok, amelyekből tud tanulni, és hatalmas működési kapacitás (szuper chipek és tároló rendszerek).

Ennek köszönhető, hogy 2017. körül felgyorsult az AI rendszerek fejlődése és csak pislogunk, hogy ez vajon meddig tarthat ebben az ütemben?

A tanulási folyamat során tehát hatalmas mennyiségű szöveget dolgoz fel az AI, beleértve az internet, könyvtárak és bármilyen adatbázisok félelmetes halmazait. Amikor ezek elfogytak, jöttek a képek, műalkotások, filmek és bármi – ma már kép és hang befogadásával is zajlik a tanulás. Természetesen ezek között vannak irodalmi művek és versek is. Ez a tanulás tehát például a szövegértés finomra hangolásával mára oda jutott, hogy egy beszélgetés kapcsán néha nem is vesszük észre, hogy AI rendszerrel folyik a diskurzus.

Ez a tanulás nem csupán a szavak és mondatok mechanikus memorizálását jelenti, hanem egy komplex mintázatfelismerési folyamatról van szó. Ne úgy képzeljük el, mint ahogyan a kezdetleges számítógépek ezt csinálták, hogy amit beleraktunk, azt adta vissza, hanem itt valóban megértést és figyelmet használó aktív tanulás zajlik.

Az AI képes arra, hogy neurális hálózatai révén az emberi idegsejtek működését utánozza. Egyszerűen eltanulja, hogy hogyan gondolkozunk. A modern, úgynevezett transzformer modellek, mint a ChatGTP, "figyelemmel" rendelkeznek, ami lehetővé teszi számukra, hogy a szöveg fontos részeire koncentráljanak.

Ahogy az agyunk is képes absztrakt fogalmakat alkotni és összetett asszociációkat létrehozni, úgy az AI is megtanulja ezeket a képességeket – ma még csak szimulálni, de egyre jobb tanulási folyamatokon keresztül ennél messzebb fog jutni. Ettől lesz nagyon emberi, hiszen tőlünk tanul, olyan is lesz, mint mi: hasonló hibákat követ el, hasonlóan motiválható... csak már ma is sokkal gyorsabban tanul, kapacitása pedig nincs egy koponyányira korlátozva!

A sakkot a teljesen ismeretlen szintről pár óra alatt úgy megtanulja, hogy nincs ember, aki megverné. A go kicsit összetettebb játék, ott pár nap kell ehhez. Nem úgy játsza ezeket a játékokat, mint mi, hanem más működéssel, de sokkal eredményesebben.

Hogyan írja a verset?

Tehát sokban hasonlít az AI működése az emberéhez, de azért ez egy gép. Amikor a ChatGPT verset ír, valójában nem "alkot" a szó emberi értelmében. Inkább úgy tekintsünk erre, mintha egy rendkívül kifinomult valószínűségszámítást végezne.

Figyelembe veszi a folyamatosan megtanult nyelvi mintákat, rímeket, ritmusokat és költői eszközöket. Tisztába van a versírás formai követelményeivel, tehát nem csak, hogy tudja, mi az a rím, a ritmus, a versszak, alkalmazni is tudja ezeket.

A tanulási folyamat során az AI már a szövegalkotási folyamatban megtanulta, hogyan kapcsolódnak egymáshoz a szavak és fogalmak. Ezeket az asszociációkat használja fel a vers tartalmának megalkotásakor. Tehát a versírás nála nem válik el élesen az egyéb szövegek írásától, csak figyelembe veszi a kérés (írj verset) egyedi sajátosságait is, mint például a rím. De nincs külön versíró rekesz a „fejében”.

A generatív AI és a nagy nyelvi modellek (LLM-ek) ugyanannak a technológiának a részei. A generatív AI-t bármilyen típusú adatokkal be lehet tanítani, míg az LLM-ek főként a szavakból tanulnak. Az LLM-ek által működtetett rendszerek – mint például a Gemini – képesek megjósolni, hogy az utasítás vagy az eddig már elkészült szöveg után milyen szavak következhetnek.

Rugalmasan választják ki a következő valószínű szavakat, amelyek megfelelnek a betanítás során megismert mintáknak. Ez a rugalmasság lehetővé teszi, hogy kreatív válaszokat alkossanak.

A tanulás során az AI tokeneket alkot. Ezek olyan apró elemei a szövegnek (mint a szótagok), amelyeket megfelelő kódolással lát el, majd ezeknek a kódoknak a segítségével dönti el, hogy mely tokenek a fontosabbak (relevánsabbak) az adott kérdés megválaszolásakor.  Fontos kérdés tehát egy AI rendszer teljesítményének az értékelésénél, hogy hány rétegű (milyen mély, összetett) a „gondolkozása”. Például egy korábbi kevesebb rétegből álló AI még nem volt olyan „okos”, mint pl. a Claude Opus-3. sok rétegű legújabb fejlesztése.

Bár az AI-nak nincsenek valódi érzelmei, mégis megtanulta, hogy hogyan kell az emberi érzelmeket szavakba önteni, az érzelmeket szimulálni. Ezért van az, hogy érzelmileg telítettnek tűnő verseket ír, remek hasonlatokat, költői képeket alkot és meglepő fordulatokat alkalmaz a versben.

Ahogy egy „ember” költő is merít korábbi olvasmányaiból és tapasztalataiból, úgy az AI is képes erre. Mi úgy hívjuk, hogy „ihlet” illetve „isteni szikra”, de ez nála egy kis irányított véletlenszerűség által generálódik a szövegírási folyamatba.

Az AI korlátai és fejlődése

Fontos megjegyezni, hogy bár a ChatGPT és az új nyelvi modellek (pl. Claude Opus 3 és Sonnet stb.) képesek lenyűgöző verseket alkotni, ma még vannak ezeknek az alkotásoknak korlátai. A neurális hálózatokat „utánzó” AI modellek is hatalmas fejlődés előtt állnak.

A jövőben várható, hogy az AI-k még komplexebb fogalmakat érthetnek meg, továbbá a multimodális tanulás segítségével a világ képi és hang információiból is folyamatosan tanulhatnak, ami tovább közelítheti őket az emberi tapasztaláshoz, kreativitáshoz.

De lássunk pár példát arra, hogy hogyan is „dolgozik” a ChatGPT, hogyan készülhet egy konkrét vers és milyen sajátosságai vannak ennek.

Hogyan írok verset én a ChatGPT-vel?

Ez a könyv már a második kötetünk a mesterséges intelligencia és a versírás témakörében. Az első kötet (Milyen verset ír a mesterséges intelligencia?) még az ismerkedésről szólt, az olvasónak kellett eldöntenie, hogy melyik verset írta a ChatGPT?